Моделдештирүү

Моделдештирүү (италянча model-lare – чаптоо) – көркөм сүрөт искусствосунда – предметтик дүйнөнүн көлөмдүү-пластикалык жана мейкиндиктеги касиеттерин жарык шаңдык градациялар же үч ченемдик формалардын (скульпторлук, так айтканда рельеф) пластикасы менен берүү. М. адатта перспективанын, ал эми живописте жарык шаңы менен тыгыз байланышкан түстүк градациялардын жардамы менен ишке ашырылат, к. Жарык шаңы, Түс макалаларын. М-нүн милдети предметтик дүйнөнү жөнөкөй эле кайталап коюу менен чектелбейт; предметти идеялык-образдык мүнөз-дөөгө катышуу менен, ал анын маңызын ачып, күчөтүп көрсөтөт, жалпылайт. Барельефте перспективанын мүмкүнчүлүктөрүн пайдалануу менен М-нүн каражаттары аркылуу скульпторлук, кээде графика менен живописке жакындашат. Скульпторлук тармагында М. термини жумшак материалдар (ылай, мом, пластилин) менен иштөөдө көп колдонулат.

 Колдонулган адабияттар 
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Категория:Кыргыз сүрөт исскуствосу